VENDIM
Nr. 443, datë 5.10.2021

[bookmark: _GoBack]PËR MIRATIMIN E RREGULLORES “PËR HETIMIN ADMINISTRATIV TË KËRKESËS SË SINJALIZUESIT PËR MBROJTJEN NGA HAKMARRJA NË KËSHILLIN E LARTË GJYQËSOR”

Këshilli i Lartë Gjyqësor, bazuar në nenet 61–63, nenet 72–76, nenin 97, pika 1, shkronja “ç” dhe pika 3, të ligjit nr. 115/2016, “Për organet e qeverisjes së sistemit të drejtësisë”, i ndryshuar, nenet 24, pikat 4 dhe 13, pika 10, të ligjit nr. 60/2016, “Për sinjalizimin dhe mbrojtjen e sinjalizuesve”, i ndryshuar, me propozim të Komisionit të Planifikimit Strategjik, Administrimit dhe Buxhetit,

VENDOSI:

1. Të miratojë rregulloren “Për hetimin administrativ të kërkesës së sinjalizuesit për mbrojtjen nga hakmarrja në Këshillin e Lartë Gjyqësor”, sipas tekstit bashkëlidhur, pjesë përbërëse e këtij vendimi.
Ky vendim hyn në fuqi pas botimit në Fletoren Zyrtare. 

PËR KËSHILLIN E LARTË GJYQËSOR
KRYETARE
Naureda Llagami

RREGULLORE
PËR HETIMIN ADMINISTRATIV TË KËRKESËS SË SINJALIZUESIT PËR MBROJTJEN NGA HAKMARRJA NË KËSHILLIN E LARTË GJYQËSOR

KREU I
RREGULLA TË PËRGJITHSHME

Neni 1
Baza ligjore

Rregullorja për hetimin administrativ të sinjalizimit dhe mbrojtjen e konfidencialitetit në Këshillin e Lartë Gjyqësor (Këshilli), bazohet në ligjin nr. 115/2016, “Për organet e qeverisjes së sistemit të drejtësisë”, i ndryshuar, ligjin nr. 60/2016, “Për sinjalizimin dhe mbrojtjen e sinjalizuesve”, i ndryshuar, Kodin e Procedurave Administrative, VKM nr. 816, datë 16.11.2016, “Për strukturën, kriteret e përzgjedhjes dhe marrëdhëniet e punës së punonjësve të njësisë përgjegjëse në autoritetet publike, në zbatim të ligjit nr. 60/2016, “Për sinjalizimin dhe mbrojtjen e sinjalizuesve”.

Neni 2
Objekti

Objekti i kësaj rregulloreje është përcaktimi i rregullave për procedurën e shqyrtimit të hetimit administrativ të kërkesës së sinjalizuesit për mbrojtjen nga hakmarrja, në zbatim të ligjit nr. 60/2016, “Për sinjalizimin dhe mbrojtjen e sinjalizuesve”, i ndryshuar. 

Neni 3
Përkufizime

Në këtë rregullore, termat e mëposhtëm kanë këto kuptime:
 1. “Hakmarrje” është çdo veprim, i drejtpërdrejtë ose jo i drejtpërdrejtë, ose kërcënim, i kryer nga Këshilli i Lartë Gjyqësor, me natyrë diskriminuese, disiplinore ose që, në një formë tjetër të padrejtë, dëmton interesat e ligjshëm të sinjalizuesit dhe që rezulton nga sinjalizimi.
 2. “I sinjalizuar” janë një ose më shumë persona, ndaj të cilëve bëhet një sinjalizim, sipas ligjit nr. 60/2016, në lidhje me një veprim ose praktikë të dyshuar korrupsioni. 
3. “ILDKPKI” është Inspektorati i Lartë i Deklarimit dhe Kontrollit të Pasurive dhe Konfliktit të Interesave. 
4. “Mbrojtje” është mbrojtja e sinjalizuesit nga hakmarrja, sipas mekanizmit të përcaktuar në kreun V, të ligjit nr. 60/2016. 
5. “Njësia përgjegjëse” është organi i posaçëm, i caktuar brenda Këshillit të Lartë Gjyqësor, i ngarkuar me detyrën e shqyrtimit të hetimit administrativ të sinjalizimit dhe shqyrtimin e kërkesës për mbrojtjen e sinjalizuesit. 
6. “Këshilli” është Këshilli i Lartë Gjyqësor.
7. “Sinjalizim” është raportimi i informacionit nga ana e sinjalizuesit te njësia përgjegjëse ose ILDKPKI-ja për veprime apo praktika të dyshuara korrupsioni, të kryera në vendin e tij të punës në Këshillin e Lartë Gjyqësor.
8. “Sinjalizues” është individi, i cili aplikon ose është në marrëdhënie pune, ose ka punuar më pare pranë Këshillit të Lartë Gjyqësor, pavarësisht nga natyra e marrëdhënies së punës ose kohëzgjatjes së saj, si dhe nëse paguhet ose jo, që sinjalizon një veprim ose praktikë të dyshuar korrupsioni.
9. “Veprim ose praktikë e dyshuar korrupsioni” është një veprim ose mosveprim, fakte ose rrethana të kryera në një organizatë, për të cilat sinjalizuesi dyshon në mirëbesim, sipas këtij ligji, se mund të përbëjë korrupsion. 

KREU II
VEPRIMET PROCEDURALE

Neni 4
Kryerja e veprimeve procedurale

1. Veprimet procedurale të “Njësisë përgjegjëse” kryhen në përputhje me ligjin nr. 60/2016 dhe në rast të mosparashikimit nga ky ligj, sipas Kodit të Procedurave Administrative.

Neni 5
Mbrojtja kundër hakmarrjes

1. Sinjalizuesi, i cili sinjalizon një veprim ose praktikë të dyshuar korrupsioni, sipas ligjit nr. 60/2016, mbrohet ndaj çdo masë hakmarrëse të marrë ndaj tij nga Këshilli, duke përfshirë, por pa u kufizuar në:
a) shkarkimin nga puna;
b) pezullimin nga puna ose të një, ose më shumë detyrave;
c) transferimin brenda ose jashtë organizatës;
d) uljen në detyrë;
e) uljen e pagës dhe/ose të shpërblimeve financiare;
f) humbjen e statusit dhe të privilegjeve;
g) mosngritjen në detyrë;
h) heqjen e së drejtës për të marrë pjesë në trajnime;
i) vlerësime negative në marrëdhënien e punës;
j) forma të tjera të hakmarrjes në lidhje me punën.
2. Çdo akt i hakmarrjes ndaj sinjalizuesit është i pavlefshëm.
3. Nëse sinjalizuesi dëshiron të vendoset në një strukturë tjetër të Këshillit, për të mbrojtur veten nga reagime armiqësore në mjedisin e tij të afërt të punës, paraqet kërkesë me shkrim. Njëkohësisht, një kopje e saj i dërgohet inspektorit të përgjithshëm të ILDKPKI-së nga sinjalizuesi.
4. Strukturat përgjegjëse pranë Këshillit marrin masat e arsyeshme dhe të përshtatshme për të lehtësuar një lëvizje të tillë dhe njoftim të sinjalizuesit brenda 5 (pesë) ditësh. 

KREU III
HETIMI ADMINISTRATIV

Neni 6
Procedura e hetimit të kërkesës për mbrojtje

1. Sinjalizuesi, i cili pretendon se është subjekt i një akti hakmarrjeje, që ka ndodhur ose është duke ndodhur, fillimisht duhet të paraqesë kërkesë për mbrojtje te njësia përgjegjëse e Këshillit. 
2. Kërkesa regjistrohet në një regjistër të posaçëm që krijohet dhe mbahet nga njësia përgjegjëse. Regjistri përmban të dhënat që vlerëson njësia përgjegjëse si të nevojshme që të pasqyrohen dhe janë të rëndësishme në një proces hetimi të kërkesës për mbrojtje, por domosdoshmërisht duhet të përmbajë informacion, lidhur me identitetin e sinjalizuesit (nëse sinjalizuesi nuk ka vlerësuar të mbetet anonim), numrin e regjistrimit të kërkesës dhe datën e regjistrimit të saj, personin/at për të cilët pretendohet se kanë ndërmarrë akt hakmarrje/vendimet që merr njësia përgjegjëse.
3. Brenda 2 (dy) ditëve nga marrja e kërkesës për mbrojtje, njësia përgjegjëse njofton sinjalizuesin për regjistrimin e kërkesës, ashtu si dhe mund t’i kërkojë informacion shtesë, të dhëna të tjera që mund të shërbejnë në identifikimin dhe provueshmërinë e  aktit të hakmarrjes, të ndërmarrë ndaj tij. Kërkesa për të dhëna shtesë nga sinjalizuesi, nuk përbën shkak që njësia përgjegjëse të mos vijojë hetimin e pretendimeve për hakmarrje.
4. Njësia përgjegjëse merr menjëherë masat dhe në çdo rast, jo më vonë se 10 ditë nga paraqitja e kërkesës, vendos me akt të ndërmjetëm të arsyetuar për riparimin e pasojave të paligjshme nga akti i hakmarrjes.  

Neni 7
Hetimi administrativ

1. Njësia përgjegjëse heton administrativisht pretendimet për hakmarrje për të përcaktuar nëse ka shkaqe të arsyeshme për të besuar që ka ndodhur, është duke ndodhur, ose pritet të ndodhë një akt hakmarrjeje.

Neni 8
Mjetet e kërkimit të provës dhe barra e provës

1. Gjatë hetimit administrativ njësia përgjegjëse me qëllim përcaktimin e gjendjes së fakteve dhe rrethanave që kanë lidhje me çështjen mund: 
a) të mbledhë deklarata nga palët, dëshmitarët dhe ekspertë;
b) të marrë dokumente dhe dokumente të tjera të dokumentuara nëpërmjet mjeteve fotografike, të regjistrimit ose mjeteve të tjera teknike;
c) të vizitojë vende të caktuara. 
2. Kur një provë, nga e cila varet zgjidhja e çështjes së aktit të hakmarrjes ose që ndikon në sqarimin e saj, ka rrezik të zhduket ose të vështirësohet ose bëhet e pamundur marrja e saj, njësia përgjegjëse kryesisht apo me kërkesën e sinjalizuesit, mund të vendosë marrjen më parë të kësaj prove (sigurimi i provës). 
3. Njësia përgjegjëse që zhvillon procedurën administrative mund të vendosë sigurimin e provës edhe përpara fillimit të procedurës administrative. Sigurimi i provës mund të bëhet edhe në çdo fazë të procedurës administrative. Përgjegjësia për sigurimin e provave bie mbi “Njësinë përgjegjëse”. 

KREU IV
AFATI PËR PROCEDURËN E HETIMIT

Neni 9
Masat në përfundim të hetimit administrativ

1. Nëse në përfundim të hetimit administrativ rezulton se është kryer një akt hakmarrjeje ndaj sinjalizuesit, njësia përgjegjëse njofton strukturat përkatëse pranë Këshillit, sipas legjislacionit në fuqi, për marrjen e të gjitha masave për riparimin e shkeljes së kryer. 
2. Njoftimi i adresohet kryetarit të Këshillit, si dhe në rastet kur sinjalizuesi është nëpunësi civil, njoftimi i adresohet edhe Sekretarit të Përgjithshëm ashtu si dhe në çdo rast eprorit të drejtpërdrejtë të sinjalizuesit. 

Neni 10
Afati i përfundimit të hetimit administrativ

1. Procedura e hetimit administrativ të kërkesës për mbrojtje nga hakmarrja përfundon sa më shpejt të jetë e mundur dhe në çdo rast jo më vonë se 60 (gjashtëdhjetë) ditë nga data e regjistrimit të kërkesës. 

Neni 11
Dispozita të fundit

1. Ngarkohet njësia përgjegjëse që brenda 10 ditëve nga miratimi i rregullores të miratojë regjistrin sipas parashikimeve të pikës 2, neni 6 i saj. 
2. Brenda datës 10 janar të çdo viti, njësia përgjegjëse përgatit një informacion drejtuar kryetarit të Këshillit dhe Sekretarit të Përgjithshëm lidhur me veprimtarinë në funksion të objektit të kësaj rregulloreje. Ky informacion përcillet brenda datës 15 janar të çdo viti pranë ILDKPKI-së. 
